Wimbledon: Dis Djokovic teen AndersonNovak Djokovic (Foto: Wimbledon, Twitter) Novak Djokovic het Saterdag op Wimbledon met Rafael Nadal afgereken en vir homself ŉ plek teen Suid-Afrika se Kevin Anderson in die eindstryd verseker. Djokovic, van Serwië, het die Spanjaard 6-4, 3-6, 7-6(9), 3-6, 10-8 geklop ná ŉ wedstryd van vyf ure en 17 minute. Dit is Djokovic se vyfde eindstryd op Wimbledon. Hy het al drie keer as wenner uit die stryd gestap en nog net teen Andy Murray in 2013 vasgeval. Nadal en Djokovic kon Vrydagaand eers teen ongeveer 20:00 (BST) met hul wedstryd begin ná ŉ uitmergelende halfeind van ses uur en 36 minute tussen John Isner van Amerika en Kevin Anderson van Suid-Afrika. Anderson het uiteindelik 7-6(6), 6-7(5), 6-7(9), 6-4, 26-24 met Isner afgereken. Dit is die langste halfeind in die geskiedenis van Wimbledon. Nadal en Djokovic kon Vrydagaand slegs drie stelle binne die drie ure, voor die Wimbledon-bane vir die dag sluit, afhandel. Wimbledon het ŉ klokreël van 23:00 waar alle wedstryde wat steeds aan die gang is, opgeskort moet word. Anderson en Djokovic se eindstryd begin Sondag na verwagting om 15:00 (Suid-Afrikaanse tyd). * Die vroue enkelspel-finaal tussen Serena Williams (Amerika) en Angelique Kerber (Duitsland) begin Saterdagmiddag na verwagting omstreeks 17:00 (Suid-Afrikaanse tyd). * Raven Klaasen (35), van King William’s Town in die Oos-Kaap, en sy dubbelspelmaat Michael Venus (30) van Nieu-Seeland, kom Saterdag ook teen die Amerikaners Mike Bryan (40) en Jack Sock (25) te staan. Dié wedstryd is tans geskeduleer vir 17:45 (Suid-Afrikaanse tyd).